Aruba Caiso & Soca Monarch Festival

**Aruba Caiso Monarch & Soca Monarch Festival** (antes **Aruba Calypso & Roadmarch Contest**) ta un evento anual di competencia musical cu ta forma parti integral di e celebracion di Carnaval di Aruba. E festival ta dedica na e dos genero principal di musica di carnaval: caiso (calypso) y soca, cu ta conoci localmente tambe como "roadmarch" of musica di carnaval.

E termino caiso ta sinonimo di calypso y ta e denominacion preferi internacionalmente, mientras cu soca ta e termino oficial pa e estilo ritmico i bailabel cu ta domina e paradanan di carnaval na Aruba.

E evento ta wordo organisa pa Stichting MUSICA, un fundacion cu tin como meta promove, preserva y desaroya e tradicion musical di carnaval Arubano.

## Historia
Caiso y soca ta forma parti importante di e tradicion di Carnaval di Aruba. E estilonan di musica a origina for di Trinidad y a wordo introduci na Aruba durante añanan 1940, principalmente door di imigrantenan di Trinidad cu a bin pa traha na refineria Lago. 

Desde cu a introduci na 1964 e prome festival di calypso como estimulo pa crea zonido musical carnavalesco cu ta tipico di e isla, compositornan local a cuminsa lansa canticanan di propio marca special. 

Desde cu soca a haci su entrada den carnaval na Aruba den añanan 1980, e ta e estilo di roadmarch mas tanto toca durante e paradanan riba caya. Den añanan 1990 a surgi un estilo di roadmarch tipico Arubano, den cual musiconan local manera Claudius (Mighty Talent) Philips y Hildward Croes (1962-2014) a hunga un rol grandi pa cu su desaroyo.

Te cu 2013, e competencia tabata wordo organisa bou di e nomber Aruba Calypso & Roadmarch Contest. Na e aña ey, Stichting MUSICA a introduci oficialmente e nomber Aruba Caiso & Soca Monarch Festival pa refleha e uzo moderno y internacional di e termino caiso y pa haci un distincion mas cla entre e dos categoria musical.

Den e mesun aña (2013), Stichting MUSICA a introduci tambe un premio special di "Roadmarch Champion". E premio aki ta wordo otorga a base di un combinacion di evaluacion di un panel di hurado profesional y votonan di e publico durante e paradanan di carnaval. E concepto ta comparabel cu e premio cu anteriormente tabata conoci na Aruba como "roadjam", pero den un formato oficial y structura.

## Formato di e competencia
Aruba Caiso & Soca Monarch Festival generalmente ta dura tres anochi y ta presenta un gran variedad di cantantenan cu ta participa cu composicionnan original. Dos di e anochinan ta dedica na un preseleccion, unda e participantenan ta wordo reduci na un total di 30 finalista. Durante e ultimo anochi e finalistanan y un "wildcard" ta competi pa e titulo final di Monarca. E wildcard ta wordo selecciona riba base di un encuenta oficial entre e publico y ta sirbi pa duna un di dos chens na un participante cu no a logra clasifica directamente pa e final. Na 2026 a resulta cu e wildcard "Lord Lally" a keda corona Soca Monarch.

Canticanan di caiso ta enfoca riba comentario social, politico y cultural, presenta cu letra ingenioso, comico y critico. Canticanan di soca ta caracterisa pa ritmo energetico, letra facil di canta y un enfoke fuerte riba baile y ambiente di fiesta.

## Importancia cultural
Aruba Caiso & Soca Monarch Festival ta atrae miles di mirones, tanto local como turista, y ta considera un di e eventonan musical mas importante y popular riba e isla. E festival ta fungi como plataforma pa talento musical Arubano y e canticanan mas popular durante e festival ta pone e tono musical pa e temporada di carnaval y su paradanan grandi..

## Lista di ganado

### Periodo 2013-presente
#### Caiso Monarch

#### Soca Monarch

## Mira tambe
* Festivalnan na Aruba
* Carnaval
* Calypso
* Soca